SKRIFTLIG FORESPØRGSEL E-2726/99

af Laura González Álvarez (GUE/NGL) til Kommissionen

(18. januar 2000)

Om: Afskovning i Amazonområdet

Den brasilianske regering har sammen med Det Nationale Landbrugsråd som repræsenterer jordejerne uden høring af Det Nationale Miljøråd forelagt Senatet et forslag til lov om ændring af skovloven, som pressen, ngo'erne og miljøorganisationer som WWF har betegnet som en miljøforbrydelse. Lovforslaget fastsætter bl.a. generel amnesti for al miljøkriminalitet og godkender ødelæggelse af den oprindelige vegetation i permanent beskyttede områder, bjergskråninger og flodbredder, som

miljøforkæmpere anser for områder af den allerstørste betydning. Såfremt lovforslaget vedtages, vil det forværre den i forvejen meget alvorlige situation, hvor den brasilianske regerings skovforvaltningsplaner overtrædes systematisk.

Greenpeace påpeger desuden i sin verdensomspændende kampagne til fordel for Amazonområdet, at der dagligt ødelægges et område skov i Amazonområdet på størrelse med 5.200 fodboldbaner, og at der alene i 1998 blev nedlagt 1.680.000 ha skov.

Kan Kommissionen som led i opfyldelsen af forpligtelserne vedrørende klimaændringerne og de aftaler, som blev undertegnet i Rio om beskyttelse af miljøet i Amazonområdet, rette henvendelse til de brasilianske myndigheder om en ændring af skovloven, således at land- og skovbrug gøres foreneligt med bevarelsen af Amazonskovene, som er en del af menneskehedens naturarv?

Svar afgivet på Kommissionens vegne af Christopher Patten

(2. februar 2000)

Miljøet og den bæredygtige udviklings princip er centrale anliggender i Fællesskabets forbindelser med Latinamerika, med de subregionale integrationsprocesser i Latinamerika og med de forskellige latinamerikanske lande. Kommissionen holder vågent øje med udviklingen i den brasilianske politik på miljøområdet, der er et af de højest prioriterede områder for vort samarbejde med Brasilien, således som det fremgår af Kommissionens landestrategi for Brasilien, der blev fastlagt i 1998(1). I dette øjemed er der udstationeret en miljøkonsulent i Kommissionens delegation i Brasilia.

Det forslag til ny skovlov (Codigo Florestal), som en gruppe kongresmedlemmer fra forskellige partier har fremsat i den brasilianske kongres, omfatter en række stærkt kontroversielle punkter, nemlig en formindskelse af den del af territoriet, der skal være omfattet af loven, og en ændring af definitionen af selve begrebet naturreservat. Som følge af den livlige debat, som dette lovforslag har givet anledning til, og modstand mod det fra medlemmer af den brasilianske kongres, en række ikke-statslige organisationer (ngo'er) og medlemmer af selve regeringen er lovforslaget midlertidigt trukket tilbage og vil blive drøftet igen i marts, når den brasilianske kongres atter holder en ordinær samling.

Inden for regeringen har miljøminister José Sarney Filho givet udtryk for modstand mod det meget kontroversielle forslag. Han besluttede allerede i april 1999, at revisionen af den gældende skovlov skulle finde sted under ledelse af Det Nationale Miljøråd (Conselho Nacional de Meio Ambiente), og at regeringen ikke skulle træffe nogen beslutning, før dette råd havde haft lejlighed til at udtale sig om de omstridte spørgsmål.

Under disse omstændigheder har Kommissionen ingen øjeblikkelige planer om at gribe ind.

Problematikken bag denne lov er ikke ny. Selv om den brasilianske regering øjensynlig har engageret sig stærkt i miljøbeskyttelsen, navnlig i Amazon-området, er der ikke altid sikret fuld overensstemmelse mellem miljøpolitikken og de øvrige politikker (på områder som f.eks. infrastruktur, landbrugsreform og fysisk planlægning).

Kommissionen går stærkt ind for en miljøpolitik, der baseres på begrebet bæredygtig udvikling, og hvis vigtigste operationelle aktivitet er forsøgsprogrammet til bevaring af den brasilianske regnskov (PPG7), der er et program, som blev påbegyndt i 1994, og hvortil Kommissionen hidtil har afsat mere end 70 mio. EUR (af et samlet beløb på ca. 300 mio. EUR, der er ydet af det internationale samfund, og hvoraf 80 % stammer fra medlemsstaterne og Kommissionen). I konklusionerne af PPG7's seneste deltagermøde, der blev holdt i Brasilia i oktober 1999, understreges behovet for, at der tildeles de brasilianske myndigheder en bistand, som sætter dem i stand til bedre at koordinere de forskellige politikker med henblik på at maksimere virkningerne af aktiviteterne til sikring af bæredygtig udvikling og at gøre det lettere at indarbejde erfaringerne fra forsøgsprogrammet i den brasilianske politik.

(1) IB/1052/98 FR/EN.